Smernica Komisie 2001/91/ES
z 29. októbra 2001,
ktorou sa ôsmykrát prispôsobuje technickému pokroku príloha I k smernici Komisie 76/769/EHS o aproximácii zákonov, iných právnych predpisov a správnych opatrení členských štátov vzťahujúcich sa na obmedzenia uvádzania na trh a používania niektorých nebezpečných látok a prípravkov (hexachlóretánu)
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 76/769/EHS z 27. júla 1976 o aproximácii zákonov, iných právnych predpisov a správnych opatrení členských štátov vzťahujúcich sa na obmedzenia uvádzania na trh a používania niektorých nebezpečných látok a prípravkov [1], naposledy zmenenú a doplnenú smernicou Komisie 2001/90/ES [2], a najmä na jej článok 2a, ktorý bol zavedený smernicou Rady 89/678/EHS [3] a smernicou 97/16/ES Európskeho parlamentu a Rady z 10. apríla 1997, ktorou sa 15-krát mení a dopĺňa smernica 76/769/EHS o obmedzeniach marketingu a používania určitých nebezpečných látok a prípravkov [4],
keďže:
(1) Smernica 97/16/ES zakázala používanie hexachlóretánu pri výrobe a spracovaní neželezných kovov, pričom členským štátom udelením výnimiek umožňovala, aby na svojom území za osobitných podmienok povolili jeho ďalšie používanie v neintegrovaných lejárňach hliníka a pri výrobe určitých horčíkových zliatin.
(2) Tieto výnimky už nie sú potrebné a prílohu I k smernici 76/769/EHS by bolo potrebné prispôsobiť technickému pokroku, čo sa týka hexachlóretánu tým, že by sa výnimky zrušili.
(3) Obmedzenia na používanie hexachlóretánu ustanovené v tejto smernici zohľadňujú súčasný stav vedomostí a techniky vzhľadom na vhodné alternatívy.
(4) Táto smernica neovplyvňuje právne predpisy spoločenstva, ktoré ustanovujú požiadavky na ochranu pracovníkov, ktoré sú uvedené v smernici Rady 89/391/EHS [5] a v jednotlivých smerniciach, ktoré z nej vychádzajú, najmä v smernici Rady 90/394/EHS [6], naposledy zmenenej a doplnenej smernicou 1999/38/ES [7].
(5) Opatrenia ustanovené v tejto smernici sú v súlade so stanoviskom Výboru pre prispôsobovanie smerníc o odstraňovaní technických prekážok obchodu s nebezpečnými látkami a prípravkami technickému pokroku,
PRIJALA TÚTO SMERNICU:
Článok 1
Príloha I k smernici 76/769/EHS sa týmto prispôsobuje technickému pokroku, ako je uvedené v prílohe k tejto smernici.
Článok 2
Členské štáty najneskôr do 31. decembra 2002 prijmú zákony, iné právne predpisy a správne opatrenia potrebné na dosiahnutie súladu s touto smernicou. Bezodkladne o tom informujú Komisiu. Tieto ustanovenia sa budú uplatňovať od 30. júna 2003.
Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
Článok 3
Táto smernica nadobúda účinnosť v 20. deň po jeho uverejnení v Úradnom vestníku Európskych spoločenstiev.
Článok 4
Táto smernica je adresovaná členským štátom.
V Bruseli 29. októbra 2001